### Beslutning

Godkendt.

### Sagsfremstilling

## Resume og sagens baggrund

En projektudvikler har anmodet kommunen om at igangsætte planlægningen for et større batterianlæg med en kapacitet på op til 300 MW syd for Kalundborg på matr. nr. 1 br, [adresse] hgd., [adresse] i tilknytning til erhvervsområdet og de eksisterende VE-anlæg. Projektet vil forudsætte, at der udarbejdes et tillæg til kommuneplanen samt en lokalplan. Sagen lægger op til udvalgets beslutning om at igangsætte en planlægning, der gør det muligt at realisere projektet.

## Indstillinger

Chefen for Plan, Byg og Miljø indstiller, at planlægningen igangsættes.

## Behandling

Teknik- og Miljøudvalget.

## Sagsfremstilling

Oversigtskort er vedlagt som bilag 1, og ansøgers projektbeskrivelse med tilhørende kort som bilag 2.

*Om projektet*
Batterier spiller en afgørende rolle i at sikre et stabilt elnet, da batterierne er i stand til hurtigt at håndtere udfordringerne ved variabel og uregelmæssig energiproduktion fra vedvarende energikilder. Dette sker gennem bl.a. frekvensregulering, spændingsstøtte og energilagring.

Området omkring Asnæsværket er et energimæssigt knudepunkt i [adresse] og projektet tager afsæt i, at der er en væsentlig ledig kapacitet på stationen, der gør det muligt at tilslutte et stort batterianlæg, der kan bistå med at balancere elnettet.

Anlægget etableres i to delområder af hensyn til den nærtliggende beskyttede mose, der indgår som del af en potentiel økologisk forbindelse i kommuneplanen. Den grønne korridor som opstår ved denne udformning skal sikre, at anlægget ikke udgør en barriere for dyrelivets naturlige vandring mellem mosen og de mindre, naturbeskyttede områder mod nord og syd.

Batterianlægget vil blive etableret med enten containere, kuber eller lignende, i grøn eller naturfarver. I tilknytning til batterierne opføres transformere og switchgear. Området omkranses af hegn og afskærmende beplantningsbælte. Der reserveres areal til håndtering af regnvand og slukningsvand. Jf. i øvrigt bilag 2.

*Kystnærhedszonen*
Projektområdet ligger inden for Kystnærhedszonen, som fordrer en særlig planlægningsmæssig eller funktionel begrundelse for anlæggets placering. I ansøgningen anføres bl.a., at anlægget placeres som en del af energiklyngen i området og i tilknytning til eksisterende erhvervsområde og tekniske anlæg. Projektets påvirkning af kystnærhedszonen vurderes at være begrænset.

*Planlægning*At gennemføre projektet forudsætter, at der vedtages et tillæg til kommuneplanen, der udlægger projektområdet til tekniske anlæg, med dertilhørende relevante rammebestemmelser. Derudover skal der udarbejdes en landzonelokalplan, der angiver detaljerede bestemmelser om områdets anvendelse, placering og udformning mv.

*Administrationens anbefaling*Projektet er som udgangspunkt i god tråd med intentionen om at understøtte den grønne omstilling, og placeringen er hensigtsmæssig i forhold til formålet og nødvendige hensyn. Administrationen anbefaler at planlægningen fokuserer på at tilpasse anlægget til landskabet og naturen, og naturligvis inddrager de relevante respektafstande til omgivelserne og varetager hensyn til både drift og sikkerhed.

## Økonomiske konsekvenser

Ingen.